Poul Brandt Rehberg
Poul Brandt Rehberg, 1895-1989, dansk zoolog; professor i dyrefysiologi ved Københavns Universitet 1945-65. Han udformede i 1926 den endelige teori om, at urinudskillelsen sker ved en ultrafiltration fra blodet i nyrernes karnøgler (glomeruli) med påfølgende tilbageoptagelse af væske i nyrerørene (tubuli).
Pga. sin deltagelse i modstandsbevægelsen under den tyske besættelse sad Poul Brandt Rehberg i fangenskab i Shellhuset, men undslap ved dets bombardement i 1945. Han var formand for Atomenergikommissionen 1962-70. Fra 1944 var han medlem af Det Kongelige Danske Videnskabernes Selskab.